Ban Ki-moon i alarmuar nga zhvillimet në Egjipt
Komentet e zotit Ban Ki-moon bëhen pas një dite të ngarkuar me incidente të armatosura në Egjipt
Sekretari i Përgjithshëm i Kombeve të Bashkuara Ban Ki-moon u shpreh i alarmuar për trazirat në Egjipt, pas një dite tjetër përleshjesh me armë zjarri kur forcat e sigurisë bastisën një xhami në Kairo pas shkëmbimit të zjarrit me protestuesit. Në një deklaratë mbrëmë, zoti Ban bëri thirrje për t’u dhënë fund protestave të dhunshme dhe u shpreh se është përdorur forcë e tepruar në përgjigje të tyre. Ai tha se parandalimi i vdekjeve të tjera duhet të jetë përparësia kryesore e egjiptianëve në këtë moment. Komentet e Sekretarit të Përgjithshëm Ban bëhen pas trazirave të djeshme kur një përleshje e armatosur mes forcave egjiptiane të sigurisë dhe luftëtarëve të Vëllazërisë Myslimane të strehuar në një xhami në Kairo, u mbyll me një përfundim paqësor dje, pasi autoritetet u futën në xhami dhe arrestuan disa nga protestuesit, ndërsa lejuan të tjerët të largohen. Ky incident u zhvillua në një kohë që pati goditje sporadike me armë zjarri nga snajperët e Vëllazërisë Myslimane nga minareja e xhamisë. Të shtëna armësh mbushnin ajrin dje pasdite, kur forcat e sigurimit po shkëmbenin zjarr me snajperët që kishin hipur në minarenë e xhamisë al-Fatah. Snajperët u kapën pasi u mbaroi municioni dhe përkrahësit e Vëllazërisë Myslimane që ishin strehuar në xhami u dorëzuan disa orë më pas. Vëllazëria ishte përpjekur të organizonte protesta të reja kundër qeverisë së përkohëshme në xhaminë e cila ndodhet pranë sheshit Ramses. Televizioni al-Jazeera kishte transmetuar mesazhe që u bënin thirrje egjiptianëve të shkonin në xhami për të mbrojtur ata që ndodheshin brenda. Disa udhëheqës të lartë të Vëllazërisë mendohet se ishin brenda në xhami. Media arabe njoftoi se i biri i një udhëheqësi të organizatës, Mohamed Badie, u vra në përleshje pranë xhamisë të premten. Kryeministri i përkohëshëm i Egjiptit Hazem el-Beblawi tha se qeveria e re do të punojë deri në frymën e fundit për të gjetur një zgjidhje demokratike për krizën, por jo me ata që përdorin mjete të dhunshme. Zëdhënësi presidencial Mostafa Hegazy bëri komente të ngjashme: Zoti Hegazy tha në një konferencë për shtyp se Egjipti përballet me një luftë që terroristët kanë ndërmarrë kundër shtetit në qytete dhe në gadishullin e Sinait. Zoti Hegazy tha se synimi i tyre është të paralizojnë Egjiptin dhe ta kthejnë në një shtet të dështuar, në gjendje të mjerë. Ai këmbënguli se djegia e kishave, xhamive, shkollave, muzeumeve, dyqaneve dhe ndërtesave qeveritare nuk ishte mënyrë paqësore proteste, por vepër penale terroriste. Një zëdhënës për qeverinë e përkohëshme të Egjiptit, Shareef Shawki tha në komentet për shtyp se qeveria po përpiqet të gjejë mënyra ligjore për të eliminuar Vëllazërinë Myslimane si parti politike, pasi udhëheqja e saj nuk pranoi ofertat për dialog politik dhe nxiti përkrahësit e saj të sulmonin prona private e publike në shenjë revolte. Zoti Shawki tha se qeveria do të përdorte grushtin e hekurt kundër akteve të dhunës: Ai thotë se ngjarjet e fundit nuk mund të cilësohen si veprime paqësore, por shtoi se pavarësisht nga dhuna, policia është përpjekur të tregohet shumë e matur dhe të negociojë me protestuesit për të shmangur gjakderdhjen. Zyrtarët e Vëllazërisë Myslimane këmbëngulën se do të zhvillonin protesta të tjera dje, por tubimet nuk tërhoqën turma të mëdha. Vëllazëria sinjalizoi të premten se do të vazhdonte “të premten e revoltës” gjatë gjithë javës.